संवादसूत्र, भदैंया (सुलतानपुर) : विकास खंड के हनुमानगंज कस्बे में मंगलवार को बिजली विभाग के अफसरों ने औचक छापा मारा। दर्जनभर अवैध कनेक्शन काटे गए और कनेक्शन धारकों को चेतावनी दी। कोतवाली देहात के हनुमानगंज बाजार में दरियापुर उपकेंद्र के जेई यूपी चौधरी के नेतृत्व में तीन सदस्यीय टीम पहुंची तो खलबली मच गई। बाजार में अधिकारियों ने दस हजार से अधिक करीब पचीस बकाएदारों के कनेक्शन काटे। व्यापार मंडल की आपत्ति व बकाया जमा करने के आश्वासन पर कई बकाएदारों को चेतावनी दी गई। इन्हें तीन दिन का मौका दिया गया है। जेई चौधरी ने बताया कि जल्द ही फिर से बकाएदारों का कनेक्शन विच्छेदन का कार्य किया जाएगा।